Zindzi Mandela

Zindziswa Mandela, også kjent som Zindzi Mandela-Hlongwane, (født 23. desember 1960 i Soweto ved Johannesburg i Sør-Afrika, død 13. juli 2020 i Johannesburg) var en sørafrikansk politiker.

Liv og virke

Bakgrunn 
Zindzi Mandela var yngste datter av anti-apartheid-aktivistene Nelson Mandela og Winnie Mandela. Barndommen var preget av den fengslede farens fravær fra familien og stadige represalier mot familien. I 1972 skrev hun et brev til United Nations Special Committee Against Apartheid, der hun klaget over de politisk motiverte angrepene på familien.

Dikt 
Allerede siden barndommen skrev hun dikt, og de utkom første gang i en bok i 1978 med tittelen Black as I Am. De ble senere oversatt til tysk av Annemarie og Heinrich Böll.

Politisk virke 
Hun ble også kjent med talen «My Father says …», som hun holdt i 1985, i forbindelse med den sørafrikanske regjerings tilbud om å løslate faren fra fengselet, men bare på  visse betingelser. Mandela ble medtatt i antologien Daughters of Africa, som ble utgitt i 1992 av Margaret Busby i London og New York City.

Etter apatheidstyrets fall arbeidet hun politisk blant annet under Jacob Zumas og Cyril Ramaphosas regjeringer.  

Mandela var gift to ganger og fikk fire barn: Zoleka Mandela (1980), Zondwa Mandela (1985), Bambatha Mandela (1989) og Zwelabo Mandela (1992). Hennes første mann var Zwelibanzi Hlongwane. De ble skilt, og hun giftet seg så med Molapo Motlhajwa, tilhørende South African National Defence Force, i mars 2013.

Hun var ambassadør til Danmark fra 2015 til sin død. 

I juni 2019 skrev hun på sin twitterkonto: «trembling white cowards who are the thieving rapist descendants of Van Riebeck» og «uninvited visitors who don't want to leave». Hun gikk ut mot «apartheid-forsvarerne» og gikk inn for konfiskering av hvite jordeieres eiendommer. Dette utløste betydelig strid i mediene og i partipolitikken. Hun ble pålagt av utenriksminister Naledi Pandor å «oppføre seg som en diplomat» og følge departementets politikk vedrørende sosiale medier. Tidligere president Thabo Mbeki uttrykte sin bekymring. Hennes ord ble kritisert som hate speech av ANC-veteranen Mavuso Msimang, men hun fikk tilslutning fra EFF og KwaZulu-Natals minister Sihle Zikalala. Uttalelsene på Twitter kom mens det nærmet seg slutten på perioden som ambassadør til Danmark.

Mandela døde 13. juli 2020 i Johannesburg i en alder av 59 år. Noen få dager før sin død ble hun testet positiv for covid-19. Per 16. juli 2020 var resultatet fra obduksjon fortsatt ikke klart og man kunne ikke si noe om virussykdommens betydning.

Referanser

Eksterne lenker 
 
 
 

Personer fra Soweto
Sørafrikanske forfattere
Sørafrikanske ambassadører
ambassadører til Danmark
Sørafrikanske politikere
Dødsfall relatert til covid-19 i Sør-Afrika